VYKONÁVACIE NARIADENIE KOMISIE (EÚ) 2022/2252

z 11. novembra 2022,

ktorým sa udeľuje autorizácia Únie pre skupinu biocídnych výrobkov „Brenntag GmbH Propan-2-ol Product Family“

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 44 ods. 5 prvý pododsek,

keďže:

(1) Spoločnosť Brenntag GmbH predložila 30. júna 2016 v súlade s článkom 43 ods. 1 nariadenia (EÚ) č. 528/2012 žiadosť o autorizáciu skupiny biocídnych výrobkov s názvom „Brenntag GmbH Propan-2-ol Product Family“, ktoré patria medzi výrobky typu 1, 2 a 4 opísané v prílohe V k uvedenému nariadeniu, a poskytla písomné potvrdenie o ochote píslušného orgánu Nemecka túto žiadosť vyhodnotiť. Žiadosť bola zaregistrovaná v registri pre biocídne výrobky pod číslom BC-BL025673-43.

(2) „Brenntag GmbH Propan-2-ol Product Family“ obsahuje propán-2-ol ako účinnú látku, ktorá je zaradená do zoznamu schválených účinných látok Únie podľa článku 9 ods. 2 nariadenia (EÚ) č. 528/2012 pre výrobky typu 1, 2 a 4.

(3) Hodnotiaci príslušný orgán predložil 15. marca 2021 v súlade s článkom 44 ods. 1 nariadenia (EÚ) č. 528/2012 hodnotiacu správu a závery svojho hodnotenia Európskej chemickej agentúre (ďalej len „agentúra“).

(4) Agentúra predložila Komisii 4. novembra 2021 stanovisko (2) vrátane návrhu zhrnutia charakteristík biocídnych výrobkov (SPC) „Brenntag GmbH Propan-2-ol Product Family“ a záverečnej hodnotiacej správy o tejto skupine biocídnych výrobkov v súlade s článkom 44 ods. 3 nariadenia (EÚ) č. 528/2012.

(5) Agentúra vo svojom stanovisku dospela k záveru, že „Brenntag GmbH Propan-2-ol Product Family“ je skupina biocídnych výrobkov v zmysle článku 3 ods. 1 písm. s) nariadenia (EÚ) č. 528/2012, pre ktorú možno udeliť autorizáciu Únie podľa článku 42 ods. 1 uvedeného nariadenia, a že pri súlade s návrhom zhrnutia charakteristík biocídnych výrobkov spĺňa podmienky uvedené v článku 19 ods. 1 a 6 uvedeného nariadenia.

(6) Agentúra predložila Komisii 22. novembra 2021 návrh zhrnutia charakteristík biocídnych výrobkov vo všetkých úradných jazykoch Únie v súlade s článkom 44 ods. 4 nariadenia (EÚ) č. 528/2012.

(7) Komisia súhlasí so stanoviskom agentúry, a preto sa domnieva, že je vhodné udeliť autorizáciu Únie pre „Brenntag GmbH Propan-2-ol Product Family“.

(8) Opatrenia stanovené v tomto nariadení sú v súlade so stanoviskom Stáleho výboru pre biocídne výrobky,

PRIJALA TOTO NARIADENIE:

Článok 1 Spoločnosti Brenntag GmbH sa udeľuje autorizácia Únie s autorizačným číslom EU-0027707-0000 na sprístupnenie skupiny biocídnych výrobkov „Brenntag GmbH Propan-2-ol Product Family“ na trhu a jej používanie v súlade so zhrnutím charakteristík biocídnych výrobkov stanoveným v prílohe. Autorizácia Únie je platná od 7. decembra 2022 do 30. novembra 2032.

Článok 2 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 11. novembra 2022 Za Komisiu predsedníčka Ursula VON DER LEYEN

(1) Ú. v. EÚ L 167, 27.6.2012, s. 1.

(2) ECHA opinion of 7 October 2021 on the Union authorisation of „Brenntag GmbH Propan-2-ol Product Family“ (ECHA/BPC/290/2021) [Stanovisko agentúry ECHA zo 7. októbra 2021 k autorizácii Únie pre „Brenntag GmbH Propan-2-ol Product Family“ (ECHA/BPC/290/2021)], https://echa.europa.eu/bpc-opinions-on-union-authorisation.